S-117/2008

Mál þetta, sem dómtekið var 2. maí, er höfðað með ákæru sýslumannsins á Akureyri, útgefinni 7. apríl 2008, á hendur X, fyrir

„umferðar- og fíkniefnalagabrot, með því að hafa laugardaginn 16. febrúar 2008 ekið bifreiðinni RG-946, undir áhrifum fíkniefna (tetrahýdrókannabínól 7,5 ng/ml) og deyfandi lyfja (nítrazepam 35 ng/ml) suður Glerárgötu á Akureyri, áleiðis til Húsavíkur, en lögreglan stöðvaði akstur hennar á þjóðvegi 1 við Vaðlaheiðarveg, fyrir að nota farsíma við aksturinn og fyrir að hafa verið með í vörslum sínum 6,77 grömm af hassi í bifreiðinni þegar lögreglan stöðvaði akstur hennar.

Telst þetta varða við 2. mgr. 44. gr., 1. mgr., sbr. 2. mgr. 45. gr. A og 1. mgr. 47. gr. A, allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66, 2006 og 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233, 2001.

Þess er krafist að ákærða verði dæmd til refsingar og til sviptingar ökuréttar samkvæmt 101. gr. 1. mgr., sbr. 4. mgr. 102. gr. nefndra umferðarlaga, sbr. 18. gr. laga nr. 66, 2006 og til að sæta upptöku á 6,77 grömmum af hassi, sem lögreglan lagði hald á og tilgreint er í efnaskrá nr. 13.446, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Við þingfestingu málsins játaði ákærða skýlaust sök samkvæmt ákæru. Með játningunni, sem samrýmist gögnum málsins og engin ástæða þykir til að draga í efa, er ákærða sönn að sök og hefur unnið sér til refsingar. Háttsemi ákærðu er í ákærðu rétt færð til refsiheimilda. Fyrir dómi lýsti ákærða mikilli iðrun sinni vegna málsins og sagðist nú mjög reyna að snúa lífi sínu til betri vegar og því til sannindamerkja lagði ákærða fram gögn um að hún hefði, eftir að hún framdi brot þetta, lagzt inn á Vog. Staðfesti ákæruvald þessa frásögn ákærðu og verður litið til hennar við ákvörðun refsingar sem og þess að ákærða játaði brot sitt greiðlega. Á hitt er hins vegar einnig að líta að talsvert magn fíkniefna fannst í blóði ákærðu eftir aksturinn.

Sakarferill ákærðu er með þeim hætti að í nóvember 2004 var hún dæmd til greiðslu 20.000 króna sektar fyrir fíkniefnalagabrot; í ágúst 2006 gekkst hún undir lögreglustjórasátt sem fól í sér 28.000 króna sekt fyrir fíkniefnalagabrot og aðra sátt sem fól í sér 30.000 króna sekt fyrir umferðarlagabrot og þriggja mánaða sviptingu ökuréttinda; í marz 2007 var henni gerð 45.000 króna sekt með viðurlagaákvörðun fyrir fíkniefnalagabrot. Þá var henni í júní árið 2005 veitt skilorðsbundin frestun ákæru vegna þjófnaðar, en það mál var dæmt með þegar ákærða var hinn 11. febrúar síðastliðinn dæmd í 6 mánaða fangelsi, þar af 4 mánaða skilorðsbundinna, fyrir þjófnað og fíkniefnalagabrot. Loks var ákærða hinn 29. febrúar síðastliðinn sakfelld fyrir umferðarlagabrot og þjófnaðartilraun. Var um að ræða hegningarauka við dóminn frá 11. febrúar 2008 og var ákærða dæmd í 140.000 króna sekt og svipt ökurétti í 3 mánuði.

Eins og áður var rakið er ákærða um þessar mundir að reyna að snúa lífi sínu til betri vegar. Rétt þykir, með heimild í 60. gr. almennra hegningarlaga, að láta skilorðsdóm ákærðu halda sér og gera henni refsingu sér í lagi í þessu máli. Brot það er ákærða er nú sakfelld fyrir framdi hún hinn 16. febrúar 2008 og ber því að ákveða henni refsingu með vísan til 78. sbr. 77. gr. almennra hegningarlaga. Verður refsing ákærðu ákveðin sekt að fjárhæð kr. 100.000 krónur og komi 8 daga fangelsi í sektarinnar stað verði hún ekki greidd innan fjögurra vikna frá birtingu dómsins. Þá ber að svipta hana ökurétti í 12 mánuði. Eins og áður greinir var ákærða hinn 29. febrúar síðastliðinn svipt ökurétti í þrjá mánuði. Verður hún því nú svipt ökurétti frá 29. maí næstkomandi. Fallast ber á gerða upptökukröfu. Sakarkostnaður málsins nemur samkvæmt yfirliti 148.426 krónum og verður ákærða dæmd til greiðslu hans.

Þ-kk-nf D-kk-nf kveður upp dóm þennan.

DÓMSORÐ

Ákærða, X, greiði 100.000 króna sekt til ríkissjóðs en 8 daga fangelsi komi í stað sektarinnar verði hún ekki greidd innan fjögurra vikna frá birtingu dómsins.

Ákærða er svipt ökurétti í tólf mánuði frá 29. maí 2008 að telja.

Ákærða sæti upptöku á 6,77 g af hassi sem lögreglan lagði hald á og tilgreint er í efnaskrá nr. 13.446. Ákærða greiði sakarkostnað málsins, 148.426 krónur.